EU og USA tar kraftige Gaza-grep. Norge har ikke vurdert å bidra.
USAs president beordrer militæret til å bygge havn. Samtidig etablerer EU en nødhjelpskorridor sjøveien. Norge har ikke vurdert å bidra.  Fredag er EU-kommisjonens president Ursula von der Leyen på Kypros for å få på plass en maritim humanitær korridor til Gaza.  Til Reuters sier hun at korridoren, som vil gå mellom Kypros og Gaza, åpner søndag. En test-tur er ventet allerede fredag.  Situasjonen på Gazastripen beskrives som desperat. Ifølge Verdens helseorganisasjon (WHO) rammer underernæring hardt, særlig i nord. – Hvert sjette barn under to år på den nordlige delen av Gazastripen lider av akutt underernæring, sier Richard Peeperkorn, WHOs representant for Gaza og Vestbredden. Norge bidrar ikke til EUs humanitære korridor, får Aftenposten opplyst. Regjeringen holder fast på en «bedre måte».  – Våpenhvile er det som virkelig betyr noe – Det som virkelig betyr noe nå, er å få på plass en våpenhvile, sier statssekretær i UD, Andreas Motzfeldt Kravik (Ap).  Torsdag var han, sammen med utenriksminister Espen Barth Eide og utviklingsminister Anne Beathe Tvinnereim, i møte sammen med representanter for de største norske humanitære organisasjonene. Statsrådene understreket i møtet Norges arbeid for en våpenhvile. De vil arbeide for å få på plass mer nødhjelp både nå og når våpenhvilen en dag er på plass.  En maritim korridor vil massivt kunne øke mengden nødhjelp til Gaza. Men Norge har foreløpig ikke vurdert å bidra til dette arbeidet. Regjeringen mener en bedre måte å nå de som trenger det mest, og få på plass mye mer hjelp for pengene, er at hundrevis av lastebiler som står ved grensen til Gaza får slippe inn med forsyninger, sier Kravik. Foreløpig ser utsiktene til det, dårlige ut.  Biden beordrer bygging av nødhjelpshavn Israel har full kontroll på grensene til Gaza og slipper ikke nok nødhjelp inn. Den humanitære situasjonen inne på Gazastripen er nå så kritisk at også USA, Israels nærmeste allierte, har begynt å bruke andre veier.  Sist helg begynte U.S Air Force å slippe nødhjelp til Gaza fra luften, en beslutning som er blitt møtt med kritikk fra flere kanter.  Nå skal også de ta sjøveien i bruk:  Under den årlige State of the union-talen torsdag, sa president Joe Biden at han har beordret militæret til å etablere et midlertidig havneanlegg i Gaza.  – En midlertidig pir vil muliggjøre en massiv økning i mengden humanitær assistanse som kan komme inn i Gaza hver dag, sa presidenten ifølge CNN.  Det er foreløpig uklart akkurat hvor og hvordan en slik pir skal etableres.  – Og Israel må også gjøre sin del. Israel må tillate mer nødhjelp inn i Gaza og sikre at nødhjelpsarbeidere ikke blir fanget i kryssilden, fortsatte presidenten. Vil ikke utelukke norsk bistand Kravik sier « ... det påhviler Israel som okkupasjonsmakt et særlig ansvar for at livsnødvendigheter når frem til befolkningen.»  – Det kan enklest og mest kostnadseffektivt gjøres ved at flere overganger åpnes og at administrative prosedyrer forenkles. Dette er først og fremst et spørsmål om vilje, mener Kravik.  Regjeringen har foreløpig ikke vurdert å bidra inn i EUs maritime nødhjelpskorridor. Men de vil de ikke utelukke noe.  – Vi må se på alle muligheter i denne situasjonen, sier han. 
USA beordrer bygging av havn for nødhjelp til Gaza, mens EU jobber med en maritim korridor av samme årsak.  Norsk UD vil ikke bidra i denne prosessen nå, men arbeider for en våpenhvile.  Utsiktene for å nå frem med nødhjelp via lastebiler ved Gaza grensen ser foreløpig dårlige ut.